KIRJALLINEN KYSYMYS E-2976/02

esittäjä(t): Olivier Dupuis (NI) komissiolle

(22. lokakuuta 2002)

Aihe: Latsamy Khamphouin ja Feng Sackchittaphongin epäinhimilliset vankeusolot

Laon demokraattisen kansantasavallan entinen ministeri Latsamy Khamphoui ja oikeusministeriön entinen korkea virkamies Feng Sackchittaphong ovat olleet vangittuina pakkotyöleirillä numero 7 Houaphanhin provinssissa, Laosin pohjoisosassa vuodesta 1990. Kyseiset kaksi opposition jäsentä, samoin kuin entinen ministeri Thongsouk Saysangkhi, joka menehtyi kyseisellä pakkotyöleirillä helmikuussa 1998 kidutuksen sekä ravinnon ja hoidon puutteen vuoksi, tuomittiin 14 vuoden vankeusrangaistukseen valtion turvallisuuden vaarantamisesta oikeudenkäynnin irvikuvassa, jossa syytetyille ei annettu tilaisuutta puolustautua. He olivat lähettäneet maan ainoan puolueen johtajille avoimia kirjeitä, joissa he tuomitsivat maan totalitaarisen hallitusmuodon ja vaativat monipuoluejärjestelmän käyttöönottoa ja demokraattisia uudistuksia sekä yhteiskunnallisen epäoikeudenmukaisuuden ja puolueen sisäisen korruption poistamista. Latsamy Khamphoui ja Feng Sackchittaphong ovat molemmat yli 60-vuotiaita ja vakavasti sairaita: heillä on muun muassa näköhäiriöitä, munuais- ja keuhkovaivoja, ja he pystyvät tuskin kävelemään. Heidät on suljettu maanalaiseen vankityrmään, josta he saavat käydä ulkona vain kerran viikossa. He eivät ole saaneet hoitoa vankileirillä numero 7, joka on kuuluisa vankien julmasta, epäinhimillisestä ja ihmisarvoa loukkaavasta kohtelusta. Khamphouin ja Sackchittaphongin perheet eivät saa lähettää heille lääkkeitä ja ovat saaneet käydä tapaamassa heitä vain erittäin pikaisesti ja vain kolme kertaa 12 vankeusvuoden aikana. Unesco esitti 30. toukokuuta 2002 julkisen vetoomuksen Latsamy Khamphouin vapauttamiseksi humanitaarisista syistä.

Voisiko komissio kertoa, mitä konkreettisia aloitteita se on tehnyt tai aikoo tehdä sen eteen, että Laosin viranomaiset vapauttaisivat ehdoitta Latsamy Khamphouin ja Feng Sackchittaphongin? Miten Laosin viranomaiset vastasivat komission ponnisteluihin 26. lokakuuta 1999 järjestettyyn mielenosoitukseen osallistuneiden Thongpaseuth Keuakounin, Sengaloun Phengphanhin, Bouavanh Chanmanivongin, Khamphouvieng Sisa-Atin ja Keochayn vapauttamisen puolesta? Voisiko komissio yleisemmin ottaen kertoa, mitä aloitteita se aikoo tehdä, jotta Laosin viranomaiset ryhtyisivät vakaviin uudistuksiin demokratian ja oikeusvaltion perustamiseksi Laosiin?

Christopher Pattenin komission puolesta antama vastaus

(14. marraskuuta 2002)

Kuten Marco Cappaton tekemiin kirjallisiin kysymyksiin numero P-3175/01 ja P-0019/02(1) annetusta komission vastauksesta ilmenee, komissiolla on mahdollisuus ottaa ihmisoikeuskysymykset esille Laon demokraattisen kansantasavallan hallituksen kanssa kahdenvälisissä kokouksissa ja osallistuessaan jäsenvaltioiden kanssa sovittuihin unionin poliittisiin toimenpiteisiin.

Kysymys 26. lokakuuta 1999 -liikkeen viiden johtajan pidättämisestä ja katoamisesta on otettu esille näissä yhteyksissä. Valitettavasti tähän mennessä ei ole voitu saada hallitukselta selviä tietoja näistä viidestä kadonneesta laoslaisesta.

Entisten hallituksen virkamiesten, mielipidevankeina olevien Latsamy Khampouin ja Feng Sackchittaphongin jatkuvan vankeuden osalta komissio ja jäsenvaltiot ovat toistuvasti vedonneet Laon demokraattisen kansantasavallan hallitukseen, jotta heidät vapautettaisiin humanitaarisin perustein.

Koska nämä ponnistukset eivät vielä ole johtaneet myönteiseen tulokseen, komissio ottaa asian jatkuvasti esille kaikissa käytettävissä olevissa yhteyksissä.

(1) EYVL C 160 E, 4.7.2002.